Heinz Winckler en sy vrou wys hul nuwe babakamer - foto's
JY LEES NOU Heinz Winckler en sy vrou wys hul nuwe babakamer - foto's
Aletté-Johanni Winckler skryf vir SARIE oor haar en Heinz se grootste geskenk.
"Die Wincklers tel nou al amper die slapies op 2 hande af vir die koms van ons oudste seun, Lian Theo Winckler. Met my 37 weke-ondersoek hierdie week het die dokter my verseker ek is gemaak om kinders te baar (ek het my hele lewe lank geweet my heupe moet 'n goeie doel kan dien vir IETS!).
"Ek moet sê, als raak nou moeilik. Ek sukkel om my lê te kry, om op te kom uit die bed, om in my kar te klim, en veral om my skoene aan te trek of iets op te tel. Ek sien ook BAIE uit na die onmiddellike gewigsverlies wat met geboorte gepaard gaan, want jinne, ek voel en lyk soos 'n blaasoppie! Ek droom van die dae dat ek weer in my skinny jeans en stewels kan pas! Maar nou berei ons net voor vir spoegdoeke en borsvoeding en laat nagte... en ek is SEKER dit gaan die Winckler-harte die blyste OOIT maak... (Nee, rêrig.)"
"Lian is nie 'n familienaam nie, maar is vir ons special," sê Aletté-Johanni. Lian beteken Willow en die Skrifgedeelte wat daarmee gepaard gaan, is uit Jeremia 17:7 en 8. Dis op die swart bord in sy kamer geskryf. Sy tweede naam is Theo en is vernoem na Heinz se pa.